ዛሬን መኖር ለነገ ሰፊ ዕድል
የኮሮና ቫይረስን ለመከላከል የማህበረሰቡን እንቅስቃሴዎች መግታትና እገዳዎች መጣል እንደጊዜያዊ መፍትሔ ተወስዷል። ቫይረሱ ከሰው ወደ ሰው የሚዛመትባቸውን መንገዶችም ለመቀነስ በማሰብ ሰዎች የሚበዙባቸው አብዛኞቹ ቦታዎች እንዲዘጉ ሆነዋል። በዚህ ምክንያት አብዛኞቹ ሰዎች ቤት እንዲውሉ የግድ ሆኗል። የቫይረሱ ሰጋት ከዕለት ወደ ዕለት እየጨመረ ከመሆኑ ጋር ተያይዞ የሰዎችን ጭንቀትና ለፍርሐት በማስወገድ የስነ ልቦና ጫና ውስጥ እንዳይገቡ መደረግ አለበት። ገርጂ አካባቢ የግል ሥራዋን እንደምትሠራ የሚትገልጸው ወ/ሮ አዜብ ደመቀ ፤ የዘወትር ተግባሯ ጠዋት ተነስታ ወደ ሥራ በመሄድ ሥራዋን ስትከውን ውላ ማታ ወደ ቤቷ ትመለሳለች። በኮሮና ቫይረስ ምክንያት ሥራ አለመኖሩን በስሯ ቀጥራ የምታሠራትን ልጅ ጨምሮ እሷ ቤት መዋሏ ድርብ ጫና እንዳሳደርባት ትገልጻለች። ‹‹ሥራ መሥራት ለምጄ ቤት መቀመጥ በጣም ነው የጨነቀኝ፤ ሌሊት እንቅልፍ የለኝም ነገ የሚፈጠር ነገር ያሰጋኛል›› የምትለው አዜብ የቤት ውስጥ ሥራ በመሥራትና ልጆቿን በመንከባከብ ብትሳልፈም፤ውሎ አዳሯ በቤት ውስጥ መሆኑ ከአሁኑ እንደሰለቻትና ፍርሐትና ጭንቀት ውስጥ እንደከተታት ትናገራለች።በኮሮ ቫይረስ ምክንያት ዕረፍት ከተሰጣቸው የመንግሥት ሠራተኞች አንዱ አቶ ጌታቸው መንግሥቱ እንደሚገልጹ፤ ቤት ከመዋሉ በዘለለ ቫይረሱ ምን ያመጣብን ይሆን የሚል ፍርሐትና ጭንቀት እንደሳደረባቸው ይገልጻሉ።‹‹እኔ መጽሐፍት በማንበብ ጊዜዬን እያሳለፍኩ ነው›› የሚሉት አቶ ጌታቸው ፤ባለቤታቸውና ልጃቸው ሥራ ውለው መመለሳቸው ሌላ ተጨማሪ ስጋት እንደሆነባቸው ይናገራሉ። በዚህ ወቅት ሰዎች ከጨንቀትና ፍርሐት ለመላቀቅ ምን ማድረግ አለባቸው? ስንል ጥያቄ ያቀረብንላቸው የስነልቦናና የማህበራዊ ሳይንስ ባለሙያ ወ/ሮ ዘርትሁን ካሳሁን እንደሚሉት፤ የኮሮና ወረርሽኝ ድንገት የተከሰተ ነው።ሰዎች በሽታው በዓለም ላይ እያስከተለ ስላለው ወድመት ከተለያዩ ማህበራዊ ሚዲያዎች፤ ከሰዎች የሚሰሟቸውና የሚያዩአቸው አብዛኛውን አሉታዊና የሚያስጨንቁ ነገሮች በመሆናቸው ድንጋጤ ውስጥ ይገባሉ። ጫናው እያደገ ሄዶ ፍርሐት በመፍጠር ጨንቀትና ስጋት አስከትሎ መልስ የማያገኙላቸው ነገሮች ስለሚበዙ ነገን እንዲፈሩ እንደሚያደርጋቸው ያስረዳሉ። 
አብዛኞቹ የምናገኛቸው መረጃዎች የማስፈራ ራት ዓይነት ስሜቶች ያላቸው በበሽታው የተያዙ ሰዎችን ህመሙ እንዴት እንደሚገድልና የሞተው ሰው ብዛት ላይ ያተኮሩ ናቸው የሚሉት ወ/ሮ ዘርትሁን፤ እራሳችንን እንዴት መጠበቅና መከላከል እንደምንችል የሚገልጹ አይደሉም ይላሉ። በዚህ ምክንያት ሰዎች ለጭንቀትና ለፍርሐት ተጋላጭ እንደሚሆኑ ይናገራሉ። እንደ ባለሙያዋ ማብራሪያ ወላጆች ፤ ልጆቻቸው ቤት ውስጥ በማጥናት ፤ መጻሕፍት በማንበብ ፤ ሥዕል በመሳል፤ ስለኮሮናም ሆነ ስለ ሌላ ጉዳይ የሰሙትን እንዲጽፉ ወይም ያዩትን በሥዕል እንዲገልጽ ማድረግ፤ ከቤተሰቦቻቸው ጋር የሚጫወቱበት ዕድል በመስጠት ፍርሐትን ሊቀነስ የሚችል ተግባራዊ የሆነ ልምምድ እንዲያደርጉ ማድረግ እንዳለባቸው ይመክራሉ። ሰዎች ቤት በሚውሉበት ወቅት ጭንቀትና ፍርሐትን ለመቀነስ አዳዲስ የህይወት ልምዶችን በመሞከር ቤት ውስጥ እንቅስቃሴ ማድረግ እንደሚጠበቅባቸው የሚናገሩት ባለሙያዋ፤ ጊዜ ባገኝ ኖሮ ይህን አድርግ ነበር ብለው የሚያስቧቸው ነገሮች ፤ እጅ ሥራ መሥራት ፤ ሥዕል መሳል፤ ቤት ማስዋብ ፤ግቢ ማፅዳት ፤ ስፖርት መሥራት ሊሆን ይችላል። የሚችሉትን የእራሳቸውን እንቅስቃሴ ማድረግ እንደሚገባ ያስረዳሉ።በሌላ በኩል በፍርሐትና በጭንቀት ውስጥ ያሉ ሰዎች እንዳሉ ሁሉ፤ ስለ ቫይረሱ ሰምቶ ምንም አይመጣም ብለው በግዴለሽነት የሚንቀሳቀሱ ሰዎች መኖራቸውን የሚገልጹት ባለሙያዋ፤ ለቫይረሱ ትኩረት ባለመስጠት አሉታዊ ከሆነ መረጃ ምንጭ የሚናፈሱ የተለያዩ ጉዳዮችን በመስማት ‹ እኔን አይነካኝም› በማለት የሚያምኑም እንዳሉ ይናገራሉ።በዓለም የሰውን ልጅ በሙሉ በምንም ሳይለይ ሁሉን እኩል እያጠቃ የሚገኝ በሽታ መሆኑን ማመን ይገባል የሚሉት ወ/ሮ ዘርትሁን፤ በህክምና ባለሙያዎች የሚሰጡ ምክሮችና መረጃዎችን ትክክለኛ ከሆነ ምንጭ በመቀበል ተግባራዊ ማድረግ ይገባል ብለዋል።‹‹ ዛሬ ከማድረግ የታቀብናቸው ተግባራት በህይወት ካለን ነገ ልናደርጋቸው እንችላለንና፤ የነገ ዕድላችንን ዛሬ ማጣት የለብንም። ስለዚህ የምንችለውን ያህል እስከጥግ ድረስ እንጠንቀቅ፤ግዴለሽ ባለመሆን እራሳችንንና ቤተሰባቸውንም መጠበቅ ብንችል ነገ የምንፈልገውን ለማድረግ ሰፊ ዕድል እንዳለ በማስተዋል ህይወትን ማትረፍ ያስፈልጋል›› በማለት ጥሪያቸውን አቅርበዋል።አዲስ ዘመን ሚያዝያ 5/ 2012 ወርቅነሽ ደምሰው